Proiect
PARLAMENTUL REPUBLICII MOLDOVA

HOTĂRÎRE

pentru aprobarea Regulamentului cu privire la Centrul pentru Drepturile Omului, a structurii, efectivului-limită  şi modului de finanţare a acestuia

-------------------------------------------------------------------------------------------

În conformitate  cu  Legea  nr.1349-XIII din 17  octombrie  1997  cu privire la avocaţii parlamentari (Monitorul Oficial al Republicii Moldova, 1997, nr.82-83, art.671), cu modificările şi completările ulterioare, Parlamentul adoptă prezenta hotărîre.
Art. I.  – Se aprobă:

Regulamentul cu privire la Centrul pentru Drepturile Omului, conform anexei nr.1;

structura Centrului pentru Drepturile Omului, conform anexei nr.2;
efectivul-limită al Centrului pentru Drepturile Omului în număr de 55 unităţi.
Art. II. – Centrul pentru Drepturile Omului este finanţat din  contul mijloacelor  bugetului  de stat.

Art. III. -  Se abrogă:

Hotărîrea Parlamentului nr.1484-XIII din 5 februarie 1998 cu privire la aprobarea Regulamentului privind Centrul pentru Drepturile Omului, a structurii, statului de funcţii  şi modului de finanţare a acestuia (Monitorul Oficial al Republicii Moldova, 1998, nr.22-23, art.129);
Hotărîrea Parlamentului nr.1619-XIII din 2 aprilie 1998 pentru modificarea şi completarea Hotărîrii cu privire la aprobarea Regulamentului privind Centrul pentru Drepturile Omului, a structurii, statului de funcţii  şi modului de finanţare a acestuia (Monitorul Oficial al Republicii Moldova, 1998, nr.36-37, art.255);

Hotărîrea Parlamentului nr.1072-XIV din 22 iunie 2000 pentru modificarea şi completarea Hotărîrii Parlamentului cu privire la aprobarea Regulamentului privind Centrul pentru Drepturile Omului, a structurii, statului de funcţii  şi modului de finanţare a acestuia (Monitorul Oficial al Republicii Moldova, 2000, nr.84-87, art.634);

Hotărîrea Parlamentului nr.1453-XIV din 7 martie 2001 cu privire la modificarea şi completarea Hotărîrii Parlamentului nr. 1484-XIII din 5 februarie 1998 (Monitorul Oficial al Republicii Moldova, 2001, nr.29-30, art.101);
Hotărîrea Parlamentului nr.201-XVI din 26 iulie 2007 „Pentru modificarea şi completarea Regulamentului Centrului pentru Drepturile Omului” (Monitorul Oficial al Republicii Moldova, 2007, nr.127-130, art.571).
Art. IV. -  Prezenta hotărîre intră în vigoare la data adoptării.

PREŞEDINTELE   PARLAMENTULUI

             Anexa nr.1

la Hotărîrea Parlamentului nr.

din                           2007 

REGULAMENTUL

cu privire la Centrul pentru Drepturile Omului

I. Dispoziţii generale

1. Centrul pentru Drepturile Omului (în continuare - Centrul) este o instituţie de stat independentă.

2. Centrul este persoană  juridică şi dispune de buget propriu, care face parte din bugetul de stat.

3. Centrul dispune de ştampilă şi formulare, pe care sînt imprimate denumirea lui şi imaginea Stemei de Stat a Republicii Moldova.

4. Sediul permanent al Centrului se află în municipiul Chişinău.

II. Sarcinile şi atribuţiile de bază ale Centrului

5. Sarcinile de bază ale Centrului constau în:

a) asigurarea activităţii avocaţilor parlamentari, orientate spre garantarea respectării drepturilor şi libertăţilor constituţionale ale omului în Republica Moldova de către autorităţile publice centrale şi locale, de către instituţii, organizaţii şi întreprinderi, indiferent de tipul de proprietate şi forma juridică de organizare, asociaţiile obşteşti şi persoanele cu funcţii de răspundere de toate nivelurile;

b) perfecţionarea legislaţiei ce ţine de domeniul apărării drepturilor omului;

c) instruirea juridică a populaţiei.

6. În scopul realizării sarcinilor sale, Centrul:

a) examinează sesizările cetăţenilor, ale căror drepturi şi libertăţi au fost încălcate,  precum şi cazurile  de o importanţă socială deosebită;

b) examinează, periodic, chestiunile ce se referă la comportamentul faţă de persoanele private de libertate în locurile de deţinere a acestora, cu scopul de a spori, în caz de necesitate, protecţia lor împotriva torturii şi a altor tratamente sau pedepse crude, inumane  sau degradante;

c) în baza analizei  datelor  privind  încălcarea  drepturilor  şi libertăţilor constituţionale ale omului,  pregăteşte şi  remite autorităţilor  publice  centrale şi locale obiecţiile şi propunerile de ordin  general referitoare  la asigurarea drepturilor şi libertăţilor constituţionale ale cetăţenilor, la perfecţionarea  activităţii aparatului administrativ de conducere şi la ameliorarea comportamentului faţă de persoanele private de libertate, precum şi a condiţiilor de detenţie a acestora;

d) difuzează în rîndul populaţiei materiale informative despre drepturile omului;

e) colaborează cu mijloacele de informare în masă, precum şi cu asociaţiile obşteşti care activează în vederea apărării drepturilor omului în ţară şi peste hotare.

7. În scopul realizării atribuţiilor sale, Centrul colaborează, în modul stabilit, cu autorităţile publice centrale şi locale.

8. Centrul prezintă Parlamentului un raport anual despre respectarea drepturilor omului în Republica Moldova, care se publică în Monitorul Oficial al Republicii Moldova.

III. Structura Centrului

9. Structura Centrului se aprobă de către Parlament.

10. Centrul este format din patru avocaţi parlamentari, trei dintre care au atribuţii egale şi un avocat parlamentar pentru protecţia drepturilor copilului (în continuare – avocatul copilului), funcţionari şi reprezentanţe. 

11. Conform unei decizii adoptate în comun, avocaţii parlamentari se pot specializa pe ramuri aparte ale dreptului.

12. Din rîndul avocaţilor parlamentari, Parlamentul, la propunerea Preşedintelui ţării, desemnează directorul Centrului.  

13. Directorul Centrului, pe lîngă atribuţiile nemijlocite de avocat parlamentar, exercită următoarele funcţii:

a) conduce activitatea Centrului şi îl reprezintă în ţară şi peste hotare;

b) angajează şi eliberează din funcţie funcţionarii Centrului;

c) stabileşte funcţionarilor, în conformitate cu prevederile legislaţiei în vigoare, salariile funcţiei, soluţionează chestiunile ce ţin de stabilirea sporurilor la salariu şi acordarea primelor;

d) acordă concedii funcţionarilor Centrului;

e) aplică sancţiuni disciplinare funcţionarilor Centrului;

f) soluţionează chestiunile ce ţin de perfecţionarea profesională a funcţionarilor Centrului, de stagierea şi trimiterea în delegaţii a acestora;

g) aprobă regulamentele privind activitatea serviciilor şi reprezentanţelor;

h) organizează pregătirea rapoartelor anuale ale Centrului.

14. Directorul Centrului îşi exercită atribuţiile prin emiterea de ordine şi dispoziţii.

15. Funcţionarii Centrului acordă avocaţilor parlamentari, în activitatea lor, asistenţă organizatorică, informaţională, ştiinţifico-analitică, economico-financiară şi de altă natură. 

16. Activitatea funcţionarilor serviciului pentru protecţia drepturilor copilului este coordonată de avocatul copilului.  Angajarea, stimularea, sancţionarea sau concedierea lor se efectuează de către directorul Centrului, doar cu acordul avocatului copilului.

17. În alte municipii şi oraşe activează reprezentanţe, ca subdiviziuni teritoriale ale Centrului. 

18. Funcţionarii Centrului primesc legitimaţii de serviciu modelul cărora este aprobat de director.

19. În cazul realizării unor proiecte ce ţin de domeniul apărării drepturilor omului, pot fi antrenaţi şi alţi specialişti şi reprezentanţi ai asociaţiilor obşteşti, constituind în acest scop grupuri de lucru provizorii.

IV. Organizarea audienţilor, recepţionarea şi investigarea petiţiilor

20. Primirea în audienţă are loc zilnic în sediul Centrului şi în sediile reprezentanţelor. Fiecare avocat parlamentar primeşte în audienţă petiţionarii cel puţin de trei ori pe lună. În celelalte zile petiţionarii sînt primiţi în audienţă de către personalul de specialitate.

21. Primirea în audienţă a petiţionarilor se înregistrează în modul stabilit.

22. Timpul şi locul primirii în audienţă a petiţionarilor în teritoriu se stabileşte de către directorul Centrului, cu acordul avocaţilor parlamentari. Orarul de primire în  audienţă este în prealabil adus la cunoştinţa cetăţenilor.

23. Cererile se depun în modul stabilit de Legea nr.190-XIII din 19 iulie 1994 cu privire la petiţionare. La cerere, în mod obligatoriu, se anexează dovada examinări cazului de către organele abilitate. Cererile anonime  nu se examinează.

24. Organizarea audienţelor şi recepţionarea petiţiilor se efectuează de funcţionarii serviciului recepţionarea petiţiilor şi organizarea audienţilor. 

25. Avocaţii parlamentari examinează sesizările cetăţenilor Republicii Moldova, cetăţenilor străini şi apatrizilor care locuiesc permanent sau se află temporar pe teritoriul ei, ale căror drepturi şi libertăţi au fost încălcate în Moldova.

26. Directorul Centrului dispune examinarea unei cereri oricăruia dintre avocaţii parlamentari, ţinînd cont de specializarea acestora.

27. Asupra fiecăreia din cererile luate  spre examinare se deschide o procedură aparte.

28. Deciziile adoptate în urma examinării petiţiei se aduc la cunoştinţa petiţionarului în modul stabilit de Legea nr.1349-XIII din 17 octombrie 1997 cu privire la avocaţii parlamentari.

V. Investigarea şi monitorizarea

29. Avocaţii parlamentari împuternicesc personalul de specialitate din cadrul serviciului investigaţii şi monitorizare cu îndeplinirea unora dintre atribuţiile lor potrivit legii.

30. În cadrul desfăşurării activităţii de investigaţii a circumstanţelor invocate în petiţie, precum şi în cadrul activităţii de monitorizare funcţionarii Centrului sînt în drept:

a) să desfăşoare, cu acordul avocatului parlamentar, investigaţii în cadrul cărora să acumuleze materiale probatorii, care confirmă sau infirmă circumstanţele invocate în petiţie;

b) să întocmească proiectul raportului de investigaţie şi să-l prezinte avocatului parlamentar pentru a decide şi, după caz, pentru a-l utiliza la elaborarea recomandărilor necesare în adresa instituţiilor abilitate; 

c) să elaboreze propuneri ce ţin de perfecţionarea legislaţiei în vigoare în domeniul asigurării respectării drepturilor şi libertăţilor omului;

d) să pregătească proiectul sesizării către Curtea Constituţională privind controlul constituţionalităţii legilor şi hotărîrilor Parlamentului, decretelor Preşedintelui Republicii Moldova, hotărîrilor şi dispoziţiilor Guvernului, asupra corespunderii lor principiilor fundamentale şi actelor internaţionale cu privire la drepturile omului;

e) să perfecteze avizele asupra proiectelor de acte normative în domeniul drepturilor şi libertăţilor constituţionale ale omului, adresate Centrului;

f) să pregătească adresări către autorităţile publice centrale şi locale referitoare la asigurarea drepturilor şi libertăţilor constituţionale ale cetăţenilor.
VI. Organizarea activităţii  avocatului copilului

31. Pentru  asigurarea asistenţei necesare la  exercitarea atribuţiilor avocatului copilului, în cadrul Centrului funcţionează  serviciul pentru protecţia drepturilor copilului, cu statut de subdiviziune specializată.

32. În exercitarea atribuţiilor de serviciu, funcţionarii serviciului pentru protecţia drepturilor copilului:

a) acumulează şi analizează informaţia privind încălcarea drepturilor şi libertăţilor fundamentale ale copilului,  proclamate în Constituţia Republicii Moldova, Convenţia ONU privind drepturile copilului, alte tratate internaţionale la care Republica Moldova este parte;

b) participă la întocmirea evaluărilor, notelor de studiu legate de domeniul specific de  activitate, elaborarea propunerilor de perfecţionare a legislaţiei, pregătesc avize asupra proiectelor de acte normative privind drepturile copilului înaintate Centrului;

c) informează avocatul copilului asupra cazurilor, care pot constitui obiect de autosesizare şi propun, după caz, soluţii; 

d) asigură colaborarea necesară  a avocatului copilului  cu autorităţile publice   centrale şi locale,  asociaţiile obşteşti din ţară şi de peste hotare,  cu mijloacele de informare în masă,  care activează în vederea promovării şi protecţiei drepturilor copilului;

e) elaborează proiectele planurilor de activitate privind promovarea drepturilor copilului, rapoartelor anuale şi speciale privind respectarea drepturilor copilului;

f) pregătesc şi difuzează în rîndul populaţiei materiale informative privind drepturile copilului;

g) îndeplinesc alte activităţi la însărcinarea avocatului copilului.

33. Avocatul copilului prezintă directorului Centrului anual, către data de 20 ianuarie,  informaţia privind  respectarea drepturilor  copilului pentru anul calendaristic expirat, care se include într-un capitol separat în Raportul anual al Centrului. 
VII.  Vizitele preventive în locurile unde se află

sau se pot afla persoane private de libertate

34. Avocaţii parlamentari, membrii consiliului consultativ şi alte persoane care îi însoţesc efectuează, periodic, vizite preventive în locurile unde se află sau se pot afla persoane private de libertate. 

35. Avocatul parlamentar şi membrii consiliului consultativ au dreptul să aleagă, în mod independent, locurile pe care intenţionează să le viziteze şi persoanele cu care doresc să discute.

36. Pentru a efectua o vizită în locurile unde se află sau se pot afla persoane private de libertate nu este necesară o înştiinţare prealabilă, nici permisiunea vreunei autorităţi.

37. Periodicitatea vizitelor respective este decisă de către avocatul parlamentar şi de către membrii consiliului consultativ. 

38. Avocatul parlamentar este în drept să antreneze specialişti şi experţi independenţi din diferite domenii, inclusiv jurişti, medici, psihologi, reprezentanţi ai asociaţiilor obşteşti pentru a participa la vizitele preventive în locurile unde se află sau se pot afla persoane private de libertate.

39. În timpul vizitelor în locurile unde se află sau se pot afla persoane private de libertate pot fi utilizate aparatele audio sau video, cu consimţămîntul persoanei care urmează a fi înregistrată.

40. Cheltuielile pentru efectuarea vizitelor preventive, inclusiv remunerarea experţilor, sînt acoperite din bugetul Centrului. 

41. În urma efectuării vizitelor preventive în locurile unde se află sau se pot afla persoane private de libertate se întocmeşte un raport, care va include, după caz, recomandări şi propuneri privind ameliorarea situaţiei.

42.  Pe lîngă Centru pot fi create consilii pentru acordarea de consultanţă şi de asistenţă în exercitarea atribuţiilor avocaţilor parlamentari, în calitate de mecanism naţional de prevenire a torturii. Componenţa şi regulamentele de organizare şi funcţionare a consiliilor se aprobă de către directorul Centrului, în baza avizului Comisiei pentru drepturile omului a Parlamentului.

VIII. Programele de instruire şi relaţiile cu societatea 

43. Avocaţii parlamentari colaborează cu mijloacele de informare în masă, oferindu-le informaţii despre cazurile depistate de încălcare a drepturilor omului, despre acţiunile persoanelor cu funcţii de răspundere care au comis aceste încălcări, publică materiale la această temă în presă, iau cuvîntul la radio şi televiziune.

44. Avocaţii parlamentari participă la conferinţe, seminare, simpozioane şi alte întruniri în problemele apărării drepturilor omului, desfăşurate în ţară şi peste hotare, prezentînd în cadrul lor rapoarte şi comunicări asupra problemelor puse în discuţie.

45. Funcţionarii Centrului pregătesc materiale informative, inclusiv materiale audiovizuale, în problemele apărării drepturilor omului (broşuri, buletine, prospecte etc.) pentru a fi distribuite în rîndurile populaţiei.

IX. Reprezentanţele

46. Reprezentanţele Centrului îndeplinesc următoarele atribuţii:

a) primesc,  zilnic, în  audienţă cetăţeni, în sediul reprezentanţei, iar în teritoriu, conform unui orar stabilit;

b) informează mass-media locală şi populaţia asupra problemelor referitoare la drepturile şi libertăţile omului;

c) analizează şi prezintă lunar Centrului un raport despre situaţia  în teritoriu privitor la respectarea drepturilor omului;

d) informează, neîntîrziat, avocaţii parlamentari asupra cazurilor de încălcări care necesită intervenţia lor operativă;

e) în baza unui mandat  al avocaţilor parlamentari, îndeplinesc unele din atribuţiile acestora, şi anume:

participă la examinarea unor cauze în instanţele competente;

efectuează periodic vizite preventive în locurile unde sînt sau pot fi persoane private de libertate;

organizează întrevederi şi convorbiri cu persoana reţinută sau arestată; 

f) în urma activităţii desfăşurate înaintează Centrului propuneri, inclusiv  de  îmbunătăţire a lucrului reprezentanţei.

X. Pregătirea raportului anual

47. Raportul anual privind respectarea drepturilor omului în Republica Moldova pentru anul calendaristic expirat, pînă la data de 15 martie, se prezentă în Parlament.

48. Funcţionarii Centrului pregătesc şi prezintă directorului acestuia, pînă la 20 ianuarie, informaţia privind activitatea lor în anul care s-a încheiat. În baza informaţiei generalizate se întocmeşte proiectul raportului anual, care conţine date despre încălcările drepturilor şi libertăţilor omului, despre cauzele acestor încălcări şi măsurile luate în vederea înlăturării lor, instruirea juridică a populaţiei ţării.

49. Raportul este semnat şi prezentat la şedinţa Parlamentului de către directorul Centrului.

         Anexa nr.2

la Hotărîrea Parlamentului nr.

din                         2007 
STRUCTURA

CENTRULUI PENTRU DREPTURILE OMULUI

Directorul Centrului - avocat parlamentar    

Avocaţi parlamentari                                                                    


Aparatul avocaţilor parlamentari

Serviciul programe instructive, relaţii cu publicul

Serviciul pentru protecţia drepturilor copilului

Serviciul recepţionarea petiţiilor şi organizarea audienţilor

Serviciul investigaţii şi monitorizare

Cancelaria

Serviciul administrativ

Reprezentanţe
